אושרית סרוסי

אושרית סרוסי (נולדה ב-1 באוקטובר 1989) היא קומיקאית ושחקנית ישראלית.

ביוגרפיה 
סרוסי נולדה וגדלה בבאר שבע. בעלת תואר ראשון בבית הספר לאמנויות הקול והמסך במכללת ספיר.

קריירה 
בשנת 2016 שיחקה בתפקיד אורח בסדרה הקומית "מסובך" שיצר וכיכב בו רן שריג בערוץ עשר.

ב-2017 השתתפה בתוכנית המערכונים "טלוויזיה מהעתיד", ובמספר פרקים בסדרה "רון" ב-Yes.

ב-2018 הייתה אחת מכותבי הסדרה "ויקי ואני" בערוץ עשר, שם גם גילמה את דמותה של טובה. התארחה גם בסדרה "עיר מקלט" ב-Yes. באותה שנה הגישה פינה בתוכנית האקטואליה של ערוץ עשר "היום שהיה" בהנחייתו של גיא זהר.

ביחד עם חן רוטמן היא יצרה את סדרת הרשת "מכבית וחנאל". השניים גם מגלמים את הדמויות הראשיות, זוג דתי פרוד. 

ב-2019 כתבה, יחד עם גיתית פישר וחן רוטמן את הסדרה הקומית "זאת וזאתי" ברשת 13, ושיחקה בתפקיד הראשי של מילעל.

בשנת 2021 יצאה הסדרה "האחיין שלי בנץ" בערוץ כאן חינוכית, בה היא מגלמת את המורה שיא-גל. 

בשנת 2022 השתתפה בסדרה "העיר הטובה", ששודרה בחברת התקשורת והכבלים "HOT", בתפקיד עובדת רווחה. בנוסף השתתפה בתוכנית הקומדיה "זה לא אולפן שישי" שמשודרת בקשת 12 ומונחה על ידי ישראל קטורזה וארז טל.

בשנת 2023 שיחקה בתפקיד אורח בסדרה "השגרירות".

הצטלמה לסדרה "ממושטרות", בה היא תגלם פעם נוספת את דמותה של מילעל.

חיים אישיים 
סרוסי דתייה ומתגוררת ברמת גן עם בן זוגה המפיק פורת אביגל, ולהם בת.

לקריאה נוספת 

 עידו רוזן, Independent Content Creators Online: A Paradigm Shift in Film Aesthetic and Production, the Case of Israel, אוניברסיטת קיימברידג', 2023

קישורים חיצוניים

הערות שוליים 

שחקניות קולנוע וטלוויזיה ישראליות
קומיקאיות ישראליות
קומיקאים ישראלים
משתתפי קומדי סטאר
בוגרות המכללה האקדמית ספיר
בוגרי המכללה האקדמית ספיר
ישראליות שנולדו ב-1989
ישראלים שנולדו ב-1989